Bekendtgørelse om jordbrugsvirksomheders anvendelse af 
gødning 1) 
I medfør af § 5 a, § 5 b, § 5 c, § 45, § 54, stk. 1, § 59 a, stk. 3 og 4, § 63, § 69 b, stk. 1 og 2, § 78, § 92 
og § 97 a, stk. 1, i lov om husdyrbrug og anvendelse af gødning m.v., jf. lovbekendtgørelse nr. 520 af 1. 
maj 2019, som ændret ved lov nr. 415 af 5. april 2022, og efter forhandling med justitsministeren, 
fastsættes: 
Kapitel 1 
Bekendtgørelsens anvendelsesområde og definitioner 
§ 1. Denne bekendtgørelse finder anvendelse på jordbrugsvirksomheder og gødningsleverandører. 
Stk. 2. Reglerne i bekendtgørelsen finder ikke anvendelse, i det omfang de strider mod bestemmelser 
eller afgørelser truffet i medfør heraf om forebyggelse og bekæmpelse af husdyrsygdomme, zoonoser 
eller planteskadegørere i anden lovgivning. 
Stk. 3. Reglerne i bekendtgørelsen finder endvidere ikke anvendelse, i det omfang de strider mod 
bestemmelser eller afgørelser truffet i medfør heraf om brug af genetisk modificerede organismer inden 
for forskning og produktion. 
§ 2. §§ 4-21 finder ikke anvendelse på driften af arealer omfattet af forskningsforsøg, der opfylder 
kriterierne i stk. 2, og hvor overholdelsen af reglerne ved forskningsforsøget er af uvæsentlig betydning 
for miljøbeskyttelsen, eller fravigelsen af reglerne er nødvendig for at udføre forskningsforsøget. 
Stk. 2. Forskningsforsøg vedrørende anvendelse af gødning i jordbruget skal være i overensstemmelse 
med følgende kriterier: 
1) Forskningsforsøget skal udføres i forsøgsparceller, der for hvert forsøgsled ikke er større end 300 m² 
for arealer med landbrugsafgrøder og 1.300 m² for arealer med skov. 2) Inden forskningsforsøget igangsættes, skal der foreligge en forsøgsplan for udførelse af forsøget og for 
indsamling af data. Det skal fremgå af forsøgsplanen, hvorfor regler i 
gødningsanvendelsesbekendtgørelsen fraviges, og hvordan utilsigtede påvirkninger af omgivelserne som 
følge heraf vil blive imødegået. 
3) Hvert forsøgsled skal gentages flere gange i samme forsøgsopstilling. 
4) Der skal foretages en indsamling og en statistisk bearbejdning af forsøgsdata og udarbejdes en kort 
afsluttende rapport over de væsentligste resultater. 
Stk. 3. Udførelse af forskningsforsøg, der fraviger bekendtgørelsens regler, skal registreres på 
Miljøstyrelsens hjemmeside, www.mst.dk, inden forsøget påbegyndes. Registrering skal ske med navn, 
adresse og CVR-nummer på den jordbrugsvirksomhed, på hvis arealer forskningsforsøget udføres, og på 
den virksomhed, der gennemfører forsøget. Registreringen skal desuden indeholde oplysninger om 
forskningsforsøgets navn, og hvilke regler i gødningsanvendelsesbekendtgørelsen der fraviges med 
forskningsforsøget.  
Stk. 4. Den ansvarlige for driften af de arealer, hvor forskningsforsøg udføres, skal kunne 
dokumentere, at fravigelse af bekendtgørelsens regler sker som del af et forskningsforsøg, der er i 
overensstemmelse med stk. 1 og 2, og at der er sket indberetning efter stk. 3. Den ansvarlige for driften 
skal opbevare dokumentationen i 5 år efter udløbet af den planperiode, hvor forsøget afsluttes, og kunne 
forevise den på forlangende i forbindelse med tilsynsmyndighedens kontrol eller i forbindelse med 
Ministeriet for Fødevarer, Landbrug og Fiskeris vurderinger af anvendelsen af muligheden for at udføre 
forsøg, der fraviger bekendtgørelsens regler. 
§ 3. I bekendtgørelsen forstås ved: 
1) Gødning: Organisk gødning, kunstgødning og bioaske. 
2) Organisk gødning:  
a) Husdyrgødning, ensilagesaft og restvand samt  
b) andre stoffer, produkter og materialer af biologisk oprindelse end afgrøderester,  i) der indeholder hovednæringsstofferne kvælstof eller fosfor,  
ii) som er opsamlet med henblik på udbringning, og  
iii) som ikke er kunstgødning eller bioaske. 
3) Husdyrgødning: Gødning fra dyretyper, for hvilke der i bekendtgørelse om jordbrugets anvendelse af 
gødning er fastsat normer for indholdet af kvælstof og fosfor, herunder mave- og tarmindholdet fra 
slagtede husdyr, i enhver anden form end aske. 
4) Fast gødning:  Gødning, der bevarer sin form ved placering i en stak eller bunke. Det vil sige gødning, 
der ikke flyder ved egen kraft, og som ikke kan pumpes. 
7) Flydende gødning:  Gødning, der flyder ved egen kraft, og som kan pumpes, herunder væskefraktioner 
med et kvælstofindhold over 0,3 kg kvælstof pr. ton. 
12) Separeret husdyrgødning: Flydende husdyrgødning, der ved separering er opdelt i en væskefraktion 
og en fiberfraktion. 
13) Væskefraktion: Den flydende fraktion fra separeret flydende husdyrgødning. 
14) Fiberfraktion: Den faste fraktion fra separeret flydende husdyrgødning.  
17) Kunstgødning: Uorganiske gødninger og urea, der indeholder hovednæringsstofferne kvælstof eller 
fosfor og er fremstillet ved en industriel proces, og som ikke er bioaske eller husdyrgødning. 
18) Bioaske: Gødningstyper, der hidrører fra forgasning eller forbrænding af organisk materiale, herunder 
de asketyper, der er omfattet af bekendtgørelse om anvendelse af bioaske til jordbrugsformål, og 
forbrændt husdyrgødning. 
19) Ensilagesaft: Væske, der løber fra ensilage, herunder sukkerroeaffald og lignende, under 
opbevaringen bortset fra væske, der betragtes som restvand. 
20) Restvand: Følgende typer af flydende organisk gødning, hvor kvælstofindholdet er på 0,3 kg kvælstof 
pr. ton eller derunder: 
a) Malkerumsvand. 
b) Vand fra vask af foderrekvisitter og lignende fra almindelig landbrugsdrift. c) Væskefraktioner. 
d) Væske fra ensilageopbevaringsanlæg med ikke-saftgivende ensilage. 
e) Væske, der udelukkende er opsamlet fra ensilageopbevaringsanlæg senere end 1 måned fra ilægning 
af saftgivende ensilage. 
f) Vand fra vask af fjerkræstalde. 
21) Rodfrugtvaskevand: Organisk gødning, der består af vand fra vask af rodfrugter, vand fra transport af 
hele rodfrugter og vand fra renholdelsesopgaver, hvor der udelukkende er anvendt NaOH (base) og syre. 
22) Grønsaft: Organisk gødning, der består af pressesaft, som fremkommer ved presning af græs og 
lucerne i produktionen af enten grønpiller eller grønhø. 
23) Jordbrugsvirksomhed: Virksomhed, der er registreret eller registreringspligtig i Register for 
Gødningsregnskab efter lov om jordbrugets anvendelse af gødning og om næringsstofreducerende tiltag. 
30) Vandmættet jord: Jord, hvor der kan samle sig frit vand i revner og sprækker selv flere timer efter 
nedbør. 
31) Oversvømmet jord: Jord, der er dækket af blankt vand. 
32) Frossen jord: Jord, der ikke er optøet i hele pløjelagets dybde (mindst 15 cm). Overfladisk nattefrost 
betragtes ikke som frossen jord, hvis jorden optøs i løbet af dagen. 
33) Snedækket jord: En mark, hvor mere end 90 pct. er dækket af mere end 0,5 cm sne. 
34) Vintersæd: De afgrødetyper, der er nævnt under overskriften "vintersæd til modenhed" i bilag 1, tabel 
1, til bekendtgørelse om jordbrugets anvendelse af gødning. 
35) Kategori 1-natur: Naturtyper omfattet af § 2, nr. 1, i bekendtgørelse om godkendelse og tilladelse m.v. 
af husdyrbrug. 
37) JB-nr.: Jordbundstype fastsat i medfør af bekendtgørelse om jordbundstypeklassifikation. 
38) Planperiode: Perioden fra den 1. august til den 31. juli. Dyrkes afgrøder, der skal tilføres kvælstof 
eller fosfor efter den 31. juli, men inden den 30. september, og som skal høstes eller afgræsses inden den 
31. december, forlænges planperioden til den 30. september. 39) Afgrøder med et højt kvælstofoptag og en lang vækstsæson: Græs, græsefterafgrøder, foderroer, 
rodcikorie, græs- eller cikorieudlæg eller blandinger af græs og cikorie med under 50 pct. kløver og 
lucerne. 
40) Græsefterafgrøder: Rent græs. 
42) Afgrødekode: Kode for afgrøde, der fremgår af bilag 1 til bekendtgørelse om jordbrugets anvendelse 
af gødning. 
43) Harmoniarealer: Arealer med afgrøder med et gødningsbehov, hvor organisk gødning må anvendes, 
og hvor organisk gødning under normale omstændigheder kan udbringes. Arealer, der i henhold til en 
anden arealbaseret tilskudsordning for miljøvenligt landbrug eller miljø- og klimavenligt landbrug under 
et af landdistriktsprogrammerne end økologisk arealtilskud ikke må tilføres gødning, er ikke 
harmoniarealer. 
44) Udbringning af gødning: Anvendelse af opsamlet gødning. 
45) Tildeling af gødning: Udbringning af gødning og afsætning af gødning fra udegående dyr. 
46) Erklæring: Samling af elektroniske eller manuelle registreringer, hvis rigtighed den ansvarlige for 
driften indestår for, og som kan fremvises i en for tilsynsmyndigheden læsbar form. 
x) Gødningsleverandør: Virksomhed, som afgiver kvælstof- eller fosforholdig gødning, og som ikke er en 
jordbrugsvirksomhed. 
y) Afgrøder med et gødningsbehov: Afgrøder, for hvilke der i bilag 1, tabel 1 eller 2, til bekendtgørelse 
om jordbrugets anvendelse af gødning er fastsat en kvælstofnorm på mere end 0 kg kvælstof pr. ha eller 
en fosfornorm på mere end 0 kg fosfor pr. ha.  
 
Kapitel 2 
Anvendelse af gødning § 4. Husdyrgødning, ensilagesaft og restvand skal udbringes på arealer, hvor der er eller uden anden 
forudgående anvendelse vil blive etableret afgrøder   med et gødningsbehov  eller grøngødning med gul 
sennep, olieræddike eller gul sennep og olieræddike forud for sukkerroer, hvor der er indgået kontrakt 
med en sukkerfabrik om afsætning af sukkerroerne. Anden organisk gødning end husdyrgødning, 
ensilagesaft og restvand samt bioaske og kunstgødning kan kun udbringes på arealer, hvor der er eller 
uden anden forudgående anvendelse vil blive etableret afgrøder med et gødningsbehov eller 
grøngødning med gul sennep, olieræddike eller gul sennep og olieræddike forud for sukkerroer, hvor der 
er indgået kontrakt med en sukkerfabrik om afsætning af sukkerroerne.  
Stk. 2. Husdyrgødning må dog også forbrændes. 
§ 5. Organisk gødning bortset fra ensilagesaft og restvand må ikke udbringes på lørdage samt søn- og 
helligdage på arealer, der ligger nærmere end 200 m fra et byzone- eller sommerhusområde eller et 
område i landzone, der ved lokalplan er udlagt til boligformål. 
Stk. 2. Udbringning af husdyrgødning, ensilagesaft og restvand må ikke give anledning til væsentlige 
gener.§ 6. Udbringning af flydende husdyrgødning må kun ske ved udlægning ved slæbeslange, 
slæbesko eller ved nedfældning. 
Stk. 2. Ved udlægning med slæbeslange eller slæbesko skal udbringningsudstyret være i kontakt med 
jordoverfladen, og gødningen skal lægges på jordoverfladen. Ved nedfældning skal den flydende 
husdyrgødning nedfældes til under jordoverfladen, og der må alene være en ubetydelig mængde 
flydende husdyrgødning over jordoverfladen efter nedfældning. Ved nedfældning på arealer uden 
etablerede afgrøder med et gødningsbehov skal nedfældningsrenderne være tildækkede efter 
nedfældningen. Ved nedfældning i etablerede afgrøder med et gødningsbehov, herunder ved 
nedfældning i græs, skal nedfældningsrender helt kunne indeholde den udbragte mængde gødning. 
Stk. 3. På følgende arealer skal der ved udbringning af flydende husdyrgødning anvendes en af de 
ammoniakreducerende teknikker, der fremgår af § 7: 
1) Arealer uden etablerede afgrøder med et gødningsbehov bortset fra arealer omfattet af § 9, stk. 3, nr. 3. 2) Arealer med  græs, bortset fra arealer med frøgræs, for hvilke der er indgået kontrakt med frøavlsfirma 
om levering af frø i den kommende sæson jf. dog stk. 4. 
3) Arealer, der ligger inden for 20 m fra kategori 1-natur samt lobeliesøer og højmoser. 
Stk. 4. Udbringning af flydende husdyrgødning på jordbrugsvirksomheder, som er autoriserede som 
økologiske i henhold til bekendtgørelse om økologisk jordbrugsproduktion, er dog i perioden fra 1. 
februar indtil 1. maj på fodergræsmarker undtaget fra kravet om at anvende en teknik, der fremgår af § 
7. 
§ 7. Kravet i § 6, stk. 3, om anvendelse af en teknik, der reducerer ammoniakemissionen, skal 
opfyldes ved nedfældning af husdyrgødning, ved forsuring af husdyrgødning inden eller i forbindelse 
med udbringningen eller ved udbringning af væskefraktion. I områder omfattet af § 5, stk. 1, skal kravet 
dog opfyldes ved nedfældning af husdyrgødningen. Forsuring af husdyrgødning skal overholde kravene 
i stk. 2-6. Udbringning af væskefraktion skal overholde kravene i stk. 7. 
Stk. 2. Ved forsuring af flydende husdyrgødning i forbindelse med udbringning skal der tilsættes 
følgende mængder 96 pct.-svovlsyre eller en tilsvarende mængde svovlsyre baseret på svovlsyrens 
koncentration: 
1) 3,0 kg pr. ton uafgasset husdyrgødning fra kvæg. 
2) 2,9 kg pr. ton uafgasset husdyrgødning fra svin. 
3) 11,0 kg pr. ton afgasset husdyrgødning fra alle dyretyper og pr. ton uafgasset husdyrgødning fra andre 
dyretyper end nævnt under nr. 1 og 2. 
Stk. 3. Ved forsuring af husdyrgødning i opbevaringsanlægget i perioden fra 1. september indtil 1. 
april skal udbringningen fra det pågældende anlæg være tilendebragt inden 4 uger fra forsuringen. Der 
skal ved forsuring i opbevaringsanlægget tilsættes følgende mængder 96 pct.-svovlsyre eller en 
tilsvarende mængde svovlsyre baseret på svovlsyrens koncentration: 
1) 4,4 kg pr. ton uafgasset husdyrgødning fra kvæg. 
2) 5,7 kg pr. ton uafgasset husdyrgødning fra svin. 3) 14,0 kg pr. ton afgasset husdyrgødning fra alle dyretyper og pr. ton uafgasset husdyrgødning fra andre 
dyretyper end nævnt under nr. 1 og 2. 
Stk. 4. Ved forsuring af flydende husdyrgødning i opbevaringsanlægget, hvor udbringningen er 
tilendebragt inden 72 timer efter forsuringen, skal der tilsættes de syremængder, der fremgår af stk. 2. 
Stk. 5. Ved forsuring af flydende husdyrgødning i stalden skal forsuringen foretages i 
overensstemmelse med de vilkår, som gælder for det pågældende staldforsuringsanlæg i medfør af 
husdyrbrugets tilladelse eller godkendelse efter §§ 16 a og 16 b i lov om husdyrbrug og anvendelse af 
gødning m.v., §§ 10-12 i lov om miljøgodkendelse m.v. af husdyrbrug eller § 33 i lov om 
miljøbeskyttelse. 
Stk. 6. Ved anvendelse af forsuring som ammoniakreducerende teknik må der ikke tilsættes 
kvælstofholdig kunstgødning til husdyrgødningen. 
Stk. 7. Ved anvendelse af udbringning af væskefraktion som ammoniakreducerende teknik må 
tørstofindholdet ikke overstige følgende: 
1) 3,9 pct. tørstof i væskefraktionen fra uafgasset separeret husdyrgødning fra kvæg. 
2) 3,6 pct. tørstof i væskefraktionen fra afgasset separeret husdyrgødning fra alle dyretyper. 
Stk. 8. Den ansvarlige for driften skal kunne dokumentere overholdelsen af stk. 1-5 og 7 ved 
opbevaring af en erklæring om tidspunktet for udbringningen, omfanget af udbringningsarealer, der er 
omfattet af § 6, stk. 3, og den udbragte mængde husdyrgødning samt en af de nr. 1-5 nævnte typer af 
dokumentation: 
1) Dokumentation for nedfældningen enten i form af faktura fra maskinstation eller internt regnskab fra 
markdriftsfællesskab, hvoraf jordbrugsvirksomhedens udbringningsarealer fremgår, eller i form af 
erklæring om den foretagne nedfældning, hvis eget nedfældningsudstyr er anvendt. 
2) Dokumentation for forsuring i forbindelse med udbringning i form af kvittering for indkøb af den 
tilstrækkelige mængde syre. 3) Dokumentation for forsuring i opbevaringsanlægget i form af kvittering for indkøb af den 
tilstrækkelige mængde syre samt en forsuringsattest for hver af de foretagne forsuringer, der indeholder de 
oplysninger, der fremgår af bilag 1. 
4) Dokumentation for forsuring i stalden i form af den dokumentation, der kræves efter husdyrbrugets 
tilladelse eller godkendelse, jf. stk. 5. 
5) Dokumentation for tørstofindhold, totalkvælstof og ammoniumkvælstof i husdyrgødningen før 
separering og af væskefraktionen og fiberfraktionen efter separering. Analyse af tørstofindholdet skal 
foretages af et laboratorium, der er akkrediteret til udførelse af kemiske analyser af gødning af Den 
Danske Akkrediteringsfond (DANAK) eller et tilsvarende akkrediteringsorgan, som er medunderskriver 
af European co-operation for Accreditation's multilaterale aftale om gensidig anerkendelse. Prøverne til 
analyser skal være udtaget repræsentativt. 
Stk. 9. Den ansvarlige for driften skal opbevare dokumentationen i 5 år og fremvise den på 
forlangende i forbindelse med kontrol. 
§ 8. Udbringning af kunstgødning, som indeholder ren diammoniumsulfat (svovlsur ammoniak), uden 
for perioden fra 1. februar indtil 1. april og udbringning af kunstgødning, som indeholder ureabaserede 
kvælstofforbindelser (amidkvælstof) med mere end 6 pct. kvælstof på udbringningstidspunktet, skal 
overholde én af følgende betingelser: 
1) Udbringningen af kunstgødningen sker ved nedfældning, ved nedbringning inden 4 timer eller ved 
placering i forbindelse med såning. 
2) Kunstgødningen, der indeholder ureabaserede kvælstofforbindelser (amidkvælstof), er tilsat den af 
ureasehæmmerproducenten anbefalede mængde ureasehæmmer. 
3) Kunstgødningen, der indeholder ureabaserede kvælstofforbindelser (amidkvælstof), sprøjtes direkte 
på afgrødens blade. Kunstgødningen skal være tilsat et sprede-klæbemiddel. På de arealer, hvor 
afgrødernes blade sprøjtes med kunstgødning efter reglerne i 1. og 2. pkt., må der højst tildeles 20 kg 
urea-N pr. hektar hver tredje dag. 4) Kunstgødningen anvendes i overensstemmelse med betingelserne i Miljøstyrelsens tidligere meddelte 
dispensation. Dispensationen er tilgængelig på Miljøstyrelsens hjemmeside. 
Stk. 2. Den i stk. 1, nr. 2, nævnte ureasehæmmer skal være CE-mærket. 
Stk. 3. Miljøstyrelsen kan forlænge den i stk. 1, nr. 4, nævnte tidligere meddelte dispensation. 
Miljøstyrelsen kan i forlængelsen af dispensationen ændre i vilkårene, herunder ophæve eksisterende 
vilkår og fastsætte nye vilkår for virksomhedens tilvejebringelse af dokumentation for den 
ammoniakreducerende effekt og for anvendelsen af gødningen hos de jordbrugsvirksomheder, der 
tildeler kunstgødning omfattet af virksomhedens dispensation. 
Stk. 4. Den, der tildeler kunstgødning, der indeholder ren diammoniumsulfat (svovlsur ammoniak), 
eller kunstgødning, der indeholder ureabaserede kvælstofforbindelser (amidkvælstof), skal kunne 
dokumentere overholdelsen af stk. 1 ved opbevaring af en erklæring om tidspunktet for udbringningen, 
anvendelse af udbringningsarealer, opgørelse over mængden af tildelt ren diammoniumsulfat (svovlsur 
ammoniak) eller ureabaseret kvælstofgødning (amidkvælstof) samt en af de i nr. 1-4 nævnte typer af 
dokumentation. 
1) Dokumentation for nedfældning, nedbringning og placering i forbindelse med såning skal ske enten i 
form af faktura fra maskinstation eller internt regnskab fra markdriftsfællesskab, hvoraf 
jordbrugsvirksomhedens udbringningsarealer fremgår, eller i form af erklæring om den foretagne 
nedfældning, hvis eget udbringningsudstyr er anvendt. 
2) Dokumentation for anvendt ureasehæmmer med angivelse af indhold af ureasehæmmer og kvittering 
for indkøb heraf. 
3) Dokumentation i form af kvittering for indkøb af sprede-klæbemiddel og erklæring om, at 
betingelserne i stk. 1, nr. 3, er overholdt. 
4) Dokumentation i form af en erklæring om, at vilkårene i Miljøstyrelsens dispensation og 
producentens forskrifter er efterfulgt. Stk. 5. Den ansvarlige for driften skal opbevare dokumentationen i 5 år og fremvise den på 
forlangende i forbindelse med kontrol. 
§ 9. I perioden fra efter høst, dog senest 1. oktober, indtil 1. februar må der ikke udbringes flydende 
organisk gødning eller kvælstofholdig kunstgødning, jf. dog stk. 2-3, 6-7, 10-14 og 20. 
Stk. 2. I perioden fra efter høst indtil 15. oktober må der udbringes flydende organisk gødning eller 
kvælstofholdig kunstgødning på arealer med frøgræs, for hvilke der er indgået kontrakt med 
frøavlsfirma om levering af frø i den kommende sæson. 
Stk. 3. I perioden fra efter høst indtil 1. oktober må der udbringes flydende organisk gødning og 
kvælstofholdig kunstgødning på arealer omfattet af nr. 1-3: 
1) Etablerede, overvintrende fodergræsmarker, herunder marker med udlæg af græs eller kløvergræs 
udsået senest i forbindelse med forårssåningen. Undtagelsen omfatter dog ikke arealer med udlæg af græs 
eller kløvergræs i majs. 
2) Arealer, hvor der den følgende vinter skal være vinterraps. 
3) Arealer, hvor der senest 20. august etableres grøngødning med gul sennep, olieræddike eller blandinger 
heraf, og hvor der efterfølgende etableres sukkerroer, hvor der er indgået kontrakt med en sukkerfabrik 
om afsætning af sukkerroerne. 
Stk. 4. Arealer omfattet af stk. 3, nr. 3, kan ikke samtidig anvendes til  opfyldelse af krav om 
udlægning af arealer etableret med efterafgrøder i medfør af lov om jordbrugets anvendelse af gødning 
og om næringsstofreducerende tiltag. 
Stk. 5. Arealer omfattet af stk. 3, nr. 3, der senest er etableret den 1. august, kan samtidig anvendes til 
opfyldelse af vilkår om opfyldelse af plantedækkekrav fastsat i medfør af § 15, stk. 6, jf. bilag 2, nr. 7. 
Stk. 6. I perioden fra 1. oktober indtil 1. februar må der udbringes rodfrugtvaskevand med i alt op til 
60 kg kvælstof pr. hektar og 50 mm pr. hektar svarende til 500 m³ pr. hektar på   græsarealer udsået 
senest i forbindelse med forårssåningen, arealer med efterafgrøder af græs uden kvælstoffikserende 
afgrøder udlagt i foråret i vårafgrøder undtagen majs og arealer med flerårige energiafgrøder. Arealerne må ikke ompløjes eller nedvisnes før 1. februar i den planperiode, hvor rodfrugtvaskevandet er udbragt, 
og arealerne må ikke gødes med anden gødning eller afgræsses efter 1. september. 
Stk. 7. I perioden fra 1. oktober indtil 15. november må der udbringes grønsaft med maksimalt 20 kg 
kvælstof pr. hektar og 40 ton saft pr. hektar på græsarealer udsået senest i forbindelse med 
forårssåningen. Græsarealerne må ikke ompløjes før 1. februar. 
Stk. 8. Den virksomhed, som har produceret rodfrugtvaskevandet eller grønsaften, skal skriftligt 
orientere kommunalbestyrelsen i de kommuner, hvor rodfrugtvaskevandet eller grønsaften er udbragt, 
om følgende: 
1) Hvilke arealer, der anvendes til udbringning af rodfrugtvaskevand eller grønsaft. Orienteringen skal 
gives, inden udbringningen påbegyndes. 
2) De udbragte mængder og kvælstofindholdet i det udbragte rodfrugtvaskevand eller grønsaft. 
Orienteringen skal gives, når udbringningen for den pågældende planperiode er tilendebragt. 
Stk. 9. Den virksomhed, som har produceret rodfrugtvaskevandet eller grønsaften, skal opbevare kopi 
af orienteringsskrivelserne i 5 år og kunne forevise dem på forlangende i forbindelse med kontrol af den 
jordbrugsvirksomhed, på hvis arealer rodfrugtvaskevandet eller grønsaften er udbragt. 
Stk. 10. På marker, der hovedsageligt er beliggende i kommuner, hvor der fra uge 30 og inden 
udgangen af uge 38 samlet set har været 30 pct. mere nedbør end klimanormalen 1961-1990 ifølge 
opgørelser fra DMI for ugerne 30-38, og hvor der fra uge 21 og inden udgangen af uge 38 samlet set har 
været mere nedbør end klimanormalen for 1961-1990 ifølge opgørelser og definitioner fra DMI for 
ugerne 21-38, kan flydende organisk gødning uanset stk. 1 udbringes indtil 15. oktober på arealer, der er 
omfattet af stk. 3, nr. 1 eller 2. Miljøstyrelsen annoncerer på styrelsens hjemmeside, www.mst.dk, 
hvilke kommuner der det pågældende år er omfattet af 1. pkt. 
Stk. 11. I perioden fra efter høst, dog senest 1. oktober, indtil 1. februar må andre afgrøder end 
vårsåede afgrøder tildeles kvælstofholdig kunstgødning. Vintersæd må dog alene tildeles kvælstofholdig 
kunstgødning i perioden fra efter høst indtil 1. oktober og højst i mængder op til 15 kg kvælstof pr. hektar, der skal tildeles i forbindelse med etableringen. Den ansvarlige for driften skal kunne 
dokumentere overholdelsen af 1. og 2. pkt. ved opbevaring af en erklæring om tidspunktet for 
udbringningen og den udbragte mængde kvælstof. Den ansvarlige for driften skal opbevare 
dokumentationen i 5 år og fremvise den på forlangende i forbindelse med kontrol. 
Stk. 12. I perioden fra 1. september indtil 1. marts må der ikke udbringes flydende organisk gødning 
bortset fra ensilagesaft i flerårige afgrøder uden årlig høst. 
Stk. 13. Der kan udbringes ensilagesaft i perioden fra 1. november indtil 15. november. I perioden fra 
efter høst indtil 1. november må der udbringes ensilagesaft på bevoksede arealer eller på arealer, hvor 
der er afgrøder den følgende vinter. 
Stk. 14. Begrænsningerne i adgangen til at udbringe flydende organisk gødning omfatter ikke 
restvand. 
Stk. 15. I perioden fra efter høst, dog senest 1. september, indtil følgende tidspunkter må der ikke 
udbringes fast organisk gødning bortset fra have- og parkaffald, jf. dog stk. 16-18 og 20: 
1) 1. november på lerjord (JB-nr. 7-9). 
2) 1. december på lerjord og humusjord (JB-nr. 5, 6, 10 og 11). 
3) 1. februar på sandjord (JB-nr. 1-4). 
Stk. 16. Der kan udbringes fast organisk gødning i perioden fra efter høst indtil etablering af afgrøder 
på arealer, hvor der senest 1. september etableres græs, vinterraps, vintersæd eller grøngødning med gul 
sennep, olieræddike eller gul sennep og olieræddike forud for sukkerroer, hvor der er indgået kontrakt 
med en sukkerfabrik om afsætning af sukkerroerne. 
Stk. 17. Der kan udbringes spildevandsslam i perioden fra efter høst indtil 20. oktober på arealer, hvor 
der er afgrøder den følgende vinter. 
Stk. 18. Fast organisk gødning, hvor den anvendte andel af det totale indhold i kvælstof efter reglerne 
i bekendtgørelse om jordbrugets anvendelse af gødning er mindst 90 pct., kan tildeles i samme omfang 
som kvælstofholdig kunstgødning kan udbringes efter stk. 11. Stk. 19. Den ansvarlige for driften skal kunne dokumentere overholdelsen af stk. 18 ved opbevaring 
af en erklæring om produktnavn og den anvendte andel af det totale indhold af kvælstof i den organiske 
gødning, der er udbragt efter reglerne i stk. 11, tidspunktet for udbringningen og den udbragte mængde. 
Den ansvarlige for driften skal opbevare dokumentationen i 5 år og fremvise den på forlangende i 
forbindelse med kontrol. 
Stk. 20. Begrænsningerne i adgangen til at udbringe gødning gælder ikke i væksthuse og lukkede 
systemer. 
§ 10. Udbringning af husdyrgødning, kunstgødning og bioaske til arealerne skal ske med en 
udbringningsteknik, der sikrer en ensartet fordeling. 
Stk. 2. Fiberfraktioner skal nedbringes hurtigst muligt og inden 4 timer, jf. dog stk. 6. 
Stk. 3. Husdyrgødning, der er kalket efter Fødevarestyrelsens anvisninger i forbindelse med 
husdyrsygdomme, skal nedbringes hurtigst muligt og inden 4 timer, jf. dog stk. 6.  
Stk. 4. Fast husdyrgødning må ikke udbringes på arealer med etablerede afgrøder med et 
gødningsbehov, der ligger inden for 20 m fra kategori 1-natur samt lobeliesøer og højmoser, medmindre 
husdyrgødningen nedbringes inden 4 timer. 
Stk. 5. Husdyrgødning, der udbringes på arealer uden etablerede afgrøder med et gødningsbehov, skal 
nedbringes hurtigst muligt og inden 4 timer, jf. dog stk. 6. 
Stk. 6. Kan husdyrgødningen ikke nedbringes inden 4 timer grundet uforudsigelige omstændigheder, 
skal nedbringningen finde sted, så snart det er muligt. 
Stk. 7. Ved krav om nedbringning skal husdyrgødningen indarbejdes i jorden, enten ved pløjning eller 
ved hjælp af andre kultiveringsredskaber, som f.eks. tand- eller tallerkenharver, afhængigt af jordtypen 
og forholdene, således at husdyrgødningen blandes helt med jord eller vendes ned under Jordoverfladen. 
Ved nedfældning er der ikke krav om yderligere nedbringning. 
Stk. 8. Gødning må ikke udbringes på en måde og på sådanne arealer, at der er fare for afstrømning til 
vandløb (herunder dræn), søer større end 100 m² og kystvande. Husdyrgødning må ikke udbringes på en måde og på sådanne arealer, at der er fare for afstrømning til vandforsyningsanlæg. Udbringning af 
gødning på vandmættet, oversvømmet, frossen eller snedækket jord er ikke tilladt. 
Stk. 9. Gødning må ikke udbringes på stejle skråninger med en hældning på mere end 6° ned mod 
åbne vandløb, søer større end 100 m² eller kystvande inden for en afstand af 20 m fra vandløbets, søens 
eller kystvandets afgrænsning ved daglige vande, jf. dog stk. 10. 
Stk. 10. På stejle skråninger med en hældning på mellem 6° og 12° omfatter stk. 9 ikke 
1) flydende organisk gødning og vandige ekstrakter af bioaske, som nedfældes i parallel retning i forhold 
til det nærliggende vandmiljø, 
2) flydende kunstgødning, og 
3) fast kunstgødning, der er placeret i forbindelse med såning eller nedbragt. 
Stk. 11. Gødning må ikke udbringes på arealer, der er omfattet af § 69, stk. 1, i lov om vandløb. 
§ 11. Den ansvarlige for driften skal etablere foranstaltninger til at imødegå, at jord fra 
harmoniarealer under normale vejrforhold eroderer til vandløb, søer større end 100 m² eller kystvande, 
når jordbrugsvirksomheden ifølge gødningsregnskabet for planperioden umiddelbart forud for den 
senest afsluttede planperiode i gennemsnit har tildelt 80 kg kvælstof eller derover pr. hektar 
harmoniareal fra organisk gødning. For nyetablerede jordbrugsvirksomheder og jordbrugsvirksomheder, 
der ikke var forpligtet til at udarbejde gødningsregnskab i planperioden umiddelbart forud for den senest 
afsluttede planperiode, fastsættes mængden af tildelt organisk gødning til under 80 kg kvælstof pr. 
hektar harmoniareal. 
Stk. 2. Foranstaltningerne efter stk. 1 skal være egnede til at imødegå erosion af jord til vandløbet, 
søen eller kystvandet og skal være en af følgende: 
1) Der udlægges en zone langs med vandløbets, søens eller kystvandets kant, hvor der ikke foretages 
jordbearbejdning i efteråret. 
2) Der etableres permanent græsdække i en zone langs med vandløbets, søens eller kystvandets kant. 
3) Der etableres overvintrende efterafgrøder i en zone langs med vandløbets, søens eller kystvandets kant. 4) Der etableres mindre konturvolde oppe i terrænet, så vandet forhindres i at begynde at løbe ned af det 
skrånende terræn. 
§ 12. Kommunalbestyrelsen skal meddele påbud om etablering af en af foranstaltningerne nævnt i § 
11, stk. 2, såfremt kommunalbestyrelsen under normale vejrforhold konstaterer erosion af jord til et 
vandløb, en sø større end 100 m² eller et kystvand fra et areal, der indgår i en jordbrugsvirksomhed 
omfattet af § 11. 
Stk. 2. Ved normale vejrforhold forstås, at døgnnedbøren i dagene omkring erosionstidspunktet ikke 
overskrider det landsdækkende tal for ekstremnedbørshændelser, der optræder sjældnere end hvert 
tyvende år. Kommunalbestyrelsen afgør på baggrund af data fra DMI, om der på tidspunktet for 
erosionen var normale vejrforhold ved den mark, hvor erosionshændelsen er sket. 
Stk. 3. Hvis påbudsmodtageren ophører med at eje eller have brugsret til et areal, der er omfattet af et 
påbud efter stk. 1, skal påbudsmodtageren give kommunalbestyrelsen meddelelse herom. 
§ 13. Kommunalbestyrelsen skal udføre et passende antal tilsyn med overholdelsen af §§ 11 og 12 
under relevante vejrforhold. 
Kapitel 3 
Begrænsninger for tildeling af kvælstof og fosfor 
Organisk kvælstofarealkrav 
§ 14. Det beregnede organiske kvælstofarealkrav må for en planperiode ikke overstige harmoniarealet 
på en jordbrugsvirksomhed. Det organiske kvælstofarealkrav beregnes som jordbrugsvirksomhedens 
samlede mængde kvælstof i organisk gødning til rådighed for tildeling, jf. § 21, stk. 1, opgjort i kg 
kvælstof og divideret med 170 kg kvælstof pr. hektar.  For jordbrugsvirksomheder, der har fået en 
tilladelse efter § 15 beregnes det organiske kvælstofarealkrav for en planperiode dog som jordbrugsvirksomhedens samlede mængde kvælstof i organisk gødning til rådighed for tildeling, jf. § 
21, stk. 1, opgjort i kg kvælstof og divideret med 230 kg kvælstof pr. hektar. 
Stk. 2. Den ansvarlige for driften skal kunne dokumentere, at stk. 1 er overholdt.  
 
§ 15. Landbrugsstyrelsen kan efter ansøgning meddele tilladelse til, at en jordbrugsvirksomhed i den 
planperiode, som ansøgningen omfatter, må tildele op til 230 kg kvælstof fra organisk gødning pr. 
hektar harmoniareal.  
Stk. 2. En tilladelse til at tildele op til 230 kg kvælstof fra organisk gødning pr. hektar harmoniareal 
pr. planperiode kan meddeles til jordbrugsvirksomheder, som producerer husdyrgødning med mindst 
300 kg kvælstof i den planperiode, som tilladelsen omfatter, hvoraf mindst 2/3 er fra kvæg. Tilladelse 
kan endvidere meddeles jordbrugsvirksomheder, hvor udbyttet fra hovedparten af hovedafgrøderne fra 
virksomhedens harmoniarealer ifølge en skriftlig aftale skal afgives til og anvendes på en eller flere 
jordbrugsvirksomheder omfattet af 1. pkt.  
Stk. 3. En ansøgning om tilladelse til at tildele op til 230 kg kvælstof fra organisk gødning pr. hektar 
harmoniareal pr. planperiode skal indgives senest den dato, der er anført som ansøgningsfrist i 
bekendtgørelse om ansøgninger m.v. til visse ordninger for landbrugere i Tast selv i 2023.  
Stk. 4. En ansøgning om tilladelse til at tildele op til 230 kg kvælstof fra organisk gødning pr. hektar 
harmoniareal pr. planperiode skal indgives i Landbrugsstyrelsens Tast selv, som kan tilgås via 
Landbrugsstyrelsens hjemmeside. En ansøgning, der ikke indgives via Tast selv, anses ikke for 
modtaget i Landbrugsstyrelsen. 
Stk. 5. Jordbrugsvirksomheden skal inden indgivelsen af ansøgningen om tilladelse til tildeling af op 
til 230 kg kvælstof fra organisk gødning pr. hektar harmoniareal foretage en gødningsplanlægning efter 
reglerne i og i medfør af lov om jordbrugets anvendelse af gødning og om næringsstofreducerende 
tiltag.  Stk. 6. Landbrugsstyrelsen fastsætter i en tilladelse til tildeling af op til 230 kg kvælstof fra organisk 
gødning pr. hektar harmoniareal krav om overholdelse af de vilkår, der fremgår af bilag 2, samt krav om 
dokumentation for overholdelse af vilkårene.  
Stk. 7. En jordbrugsvirksomhed kan give afkald på en meddelt tilladelse til tildeling af op til 230 kg 
kvælstof fra organisk gødning pr. hektar harmoniareal  ved senest den dato, der er anført som 
ansøgningsfrist i bekendtgørelse om ansøgninger m.v. til visse ordninger for landbrugere i Tast selv i 
2023, at tilbagekalde sin ansøgning i Tast selv.    
Stk. 8. Landbrugsstyrelsen skal meddele afslag på en ansøgning om tilladelse til tildeling af op til 230 
kg kvælstof fra organisk gødning pr. hektar harmoniareal, såfremt jordbrugsvirksomhedens 
gødningsplanlægning indeholder oplysninger om arealanvendelse i strid med bilag 2, nr. 3 og 7.  
Stk. 9. Landbrugsstyrelsen skal meddele afslag til en  jordbrugsvirksomhed, der i den forudgående 
planperiode er idømt en bøde for følgende: 
1) Overtrædelse af betingelser i bilag 2, nr. 5-12, i bekendtgørelse nr. 1142 af 10. juli 2022. 
2) Overtrædelse af vilkår i medfør af § 15, stk. 6, jf. bilag 2, nr. 3-10. 
3) Overtrædelse af § 12 i lov om jordbrugets anvendelse af gødning og om næringsstofreducerende 
tiltag i en planperiode, hvor jordbrugsvirksomheden har haft tilladelse til og udnyttet tilladelsen til 
tildeling af op til 230 kg kvælstof fra organisk gødning pr. hektar. 
Stk. 10. Landbrugsstyrelsens afgørelser om tilladelse til eller afslag på tilladelse til tildeling af op til 
230 kg kvælstof fra organisk gødning pr. hektar harmoniareal sendes digitalt til jordbrugsvirksomheden 
via Tast selv. 
Stk. 11. Den ansvarlige for driften skal kunne dokumentere, at stk. 2-5 og 7 og vilkår fastsat i medfør 
af stk. 6 er opfyldt. 
Fosforarealkrav § 16. Det beregnede fosforarealkrav må for en planperiode ikke overstige harmoniarealet på en 
jordbrugsvirksomhed. Fosforarealkravet beregnes som jordbrugsvirksomhedens samlede mængde af 
fosfor i organisk gødning og bioaske til rådighed for tildeling, jf. § 21, stk. 1, opgjort i kg fosfor 
divideret med jordbrugsvirksomhedens fosforloft pr. hektar tillagt jordbrugsvirksomhedens samlede 
forbrug af fosfor i kunstgødning i planperioden på harmoniarealerne, jf. § 21, stk. 3 og 4, divideret med 
et fosforloft for kunstgødning på 30 kg fosfor pr. hektar, jf. dog § 20. 
Stk. 2. Jordbrugsvirksomhedens fosforloft beregnes ud fra den organiske gødnings fosforloft, som det 
er angivet i § 17, og som det er korrigeret i forhold til lave fosfortal angivet i Pt, jf. § 20, og andel af 
harmoniareal i oplande med skærpede fosforlofter, jf. § 18, stk. 2. 
Den organiske gødnings fosforloft 
§ 17. For gødning, der tildeles eller afgives, fastsættes den organiske gødnings fosforloft på følgende 
måde: 
1) For jordbrugsvirksomheder, der ikke er omfattet af nr. 2, fastsættes den organiske gødnings fosforloft 
som et vægtet gennemsnit af fosforlofterne for den producerede mængde fosfor fra 
jordbrugsvirksomhedens egen husdyrproduktion, modtaget organisk gødning og modtaget bioaske. 
2) For jordbrugsvirksomheder omfattet af en tilladelse efter § 15, stk. 1, fastsættes den organiske gødnings 
fosforloft som et fast loft på 34 kg fosfor pr. hektar, der omfatter den producerede mængde fosfor fra 
jordbrugsvirksomhedens egen husdyrproduktion, modtaget organisk gødning og modtaget bioaske, jf. dog 
stk. 3 og 4. 
Stk. 2.  For jordbrugsvirksomheder omfattet af en tilladelse efter § 15, stk. 1, hvor fosfor fra organisk 
gødning og bioaske modtaget fra andre virksomheder end jordbrugsvirksomheder omfattet af en 
tilladelse efter § 15, stk. 1 og modtaget fosfor fra gødningsleverandører udover den producerede og 
leverede mængde fosfor fra jordbrugsvirksomhedens egen husdyrproduktion udgør mere end 50 pct. af 
den mængde fosfor, som er produceret på jordbrugsvirksomheden i den pågældende planperiode, fastsættes den organiske gødnings fosforloft som et vægtet gennemsnit af fosforlofterne for den 
producerede mængde fosfor fra jordbrugsvirksomhedens egen husdyrproduktion, modtaget organisk 
gødning og modtaget bioaske. 
Stk. 3. Gødning fra jordbrugsvirksomhedens egen husdyrproduktion, jf. stk. 2, er omfattet af 
fosforlofterne i § 18, stk. 1. 
Stk. 4. Den ansvarlige for driften skal kunne dokumentere, at stk. 1-3 er opfyldt. 
Fastsættelsen af fosforlofter 
§ 18. For den gødning, der tildeles og afgives, jf. § 17, stk. 1-3, anvendes ved beregningen af den 
organiske gødnings fosforloft de fosforlofter, der fremgår af nr. 1-4, jf. dog stk. 2. 
1) For husdyrgødning fra kvæg, der er omfattet af en tilladelse efter § 15, stk. 1: 
a) 34 kg fosfor pr. hektar harmoniareal i planperioderne 2022/2023, 2023/2024 og 2024/2025. 
b) 33 kg fosfor pr. hektar harmoniareal i planperioderne 2025/2026 og frem. 
2) For husdyrgødning fra fjerkræ, kødædende pelsdyr og svin: 
a) 33 kg fosfor pr. hektar harmoniareal i planperioderne 2022/2023, 2023/2024 og 2024/2025. 
b) 29 kg fosfor pr. hektar harmoniareal i planperioderne 2025/2026 og frem. 
3) For husdyrgødning fra kvæg, der ikke er omfattet af en tilladelse efter § 15: 
a) 30 kg fosfor pr. hektar harmoniareal i planperioderne 2022/2023, 2023/2024 og 2024/2025. 
b) 29 kg fosfor pr. hektar harmoniareal i planperioderne 2025/2026 og frem. 
4) For andre typer af husdyrgødning, end de der er nævnt i nr. 1-3, for anden organisk gødning samt for 
stoffer, produkter og materialer af biologisk oprindelse og bioaske: 
a) 30 kg fosfor pr. hektar harmoniareal i planperioderne 2022/2023, 2023/2024 og 2024/2025. 
b) 30 kg fosfor pr. hektar harmoniareal i planperioderne 2025/2026 og frem. 
Stk. 2. I planperioderne 2022/2023, 2023/2024 og 2024/2025 gælder det, at hvis 
jordbrugsvirksomheden har en andel af sine harmoniarealer i områder, der fremgår af bekendtgørelse om afgrænsning af oplande til søer med krav om skærpede fosforlofter, skal samme andel af 
jordbrugsvirksomhedens samlede harmoniarealer anvendes i beregningen af den organiske gødnings 
fosforloft for virksomhedens producerede og modtagne organiske gødning. For denne andel af 
jordbrugsvirksomhedens producerede og modtagne mængder af organisk gødning fastsættes et fosforloft 
på 30 kg fosfor pr. ha. Jordbrugsvirksomhedens harmoniareal i de enkelte oplande opgøres på baggrund 
af den planlægning, jordbrugsvirksomheden skal foretage i planperioden, jf. § 41 i lov om jordbrugets 
anvendelse af gødning og om næringsstofreducerende tiltag. Det antages i den forbindelse, at den 
anvendte organiske gødning er fordelt ensartet på hele virksomhedens harmoniareal. 
Stk. 3. Bestemmelsen i stk. 2 omfatter ikke jordbrugsvirksomheder, der er omfattet af § 15. 
Stk. 4. Organisk gødning og bioaske, som afgives fra en jordbrugsvirksomhed til en anden 
jordbrugsvirksomhed, tilknyttes den organiske gødnings fosforloft, som afgiveren har oplyst. 
Stk. 5. For gødningsleverandører  fastsættes der ét samlet organisk fosforloft for den gødning, der er 
afgivet fra gødningsleverandøren, ud fra det vægtede gennemsnitsloft for de mængder organisk gødning 
og stoffer, produkter og materialer af biologisk oprindelse, der er modtaget af den pågældende 
gødningsleverandør i den forrige planperiode, således at det præcise gennemsnitsloft kan fastlægges 
umiddelbart i alle aftaler i en given planperiode. For gødningsleverandører, som ikke leverede gødning i 
den forrige planperiode, fastlægges den organiske gødnings fosforloft ud fra det vægtede 
gennemsnitsloft for de forventede tilførte mængder. 
Stk. 6. Ved ophør af en jordbrugsvirksomhed inden udløbet af en planperiode, eller hvis 
lagerforskydninger udgør mere end 75 pct. af den tildelte mængde fosfor fra organisk gødning eller 
bioaske, tilknyttes den organiske gødnings fosforloft fra forrige planperiode alle lagre og hele den 
tildelte mængde i relation til den organiske gødning eller bioaske, som overtages af andre 
jordbrugsvirksomheder. 
Oplysningskrav ved overførsel af gødning § 19. Jordbrugsvirksomheder, der afgiver organisk gødning eller bioaske, skal oplyse modtageren om 
den overførte mængde fosfor. Jordbrugsvirksomheder, der afgiver organisk gødning og bioaske til 
jordbrugsvirksomheder eller gødningsleverandører, skal desuden oplyse modtageren om den organiske 
gødnings fosforloft, som modtageren skal anvende, jf. stk. 2. 
Stk. 2. Jordbrugsvirksomheder skal oplyse modtageren af den organiske gødning eller bioasken om 
følgende fosforloft: 
1) Andre jordbrugsvirksomheder end de i nr. 2 og 3 nævnte skal oplyse den organiske gødnings fosforloft 
i den forudgående planperiode. 
2) Jordbrugsvirksomheder, der har en tilladelse efter § 15, stk. 1, og som kan tildele 34 kg fosfor pr. 
hektar harmoniareal, skal oplyse dette fosforloft. 
3) Jordbrugsvirksomheder, der i den foregående planperiode havde en tilladelse efter § 15, stk. 2, i 
bekendtgørelse nr. 1551 af 2. juli 2021 om anvendelse af gødning til at tildele 35 kg fosfor pr. hektar 
harmoniareal, og som ikke i den indeværende planperiode har en tilladelse efter § 15, stk. 1, og 
jordbrugsvirksomheder, der ikke i den foregående planperiode har været registreret i Register for 
Gødningsregnskab, eller som var i Register for Gødningsregnskab i den foregående planperiode, men som 
hverken producerede eller modtog organisk gødning, skal oplyse et fosforloft, der ikke er mere end 1 kg 
fosfor pr. hektar højere end det beregnede fosforloft for den organiske gødning for den indeværende 
planperiode. 
Stk. 3. Den afgivende jordbrugsvirksomhed skal kunne dokumentere, at oplysningerne efter stk. 1 er 
afgivet. Den ansvarlige for driften skal opbevare dokumentationen i 5 år og fremvise den på forlangende 
i forbindelse med kontrol. 
Hævet fosforloft 
§ 20. Den organiske gødnings fosforloft og fosforloftet for kunstgødning kan hæves, hvis følgende 
betingelser er opfyldt: 1) Det gennemsnitlige fosfortal, jf. stk. 2, på jordbrugsvirksomhedens harmoniarealer med JB-nr. 1-10 er 
under 4,0. 
2) På jordbrugsvirksomheden foreligger der fosfortal for samtlige af jordbrugsvirksomhedens 
harmoniarealer med JB-nr. 1-10. 
3) Det gennemsnitlige fosfortal er resultater af jordprøver, som ikke er ældre end 5 år ved starten på den 
planperiode, hvor fosforloftet ønskes hævet. 
4) Der foreligger som minimum én jordprøve for hver påbegyndt 5 hektar harmoniareal med JB-nr. 1-10 
og som minimum én jordprøve for hver mark med JB-nr. 1-10, som indgår i jordbrugsvirksomhedens 
harmoniarealer. Analyserne af prøverne skal foretages af et laboratorium, der som minimum skal have et 
kvalitetsstyringssystem i overensstemmelse med standarden EN ISO/IEC 17025 eller andre tilsvarende 
internationalt accepterede standarder. Fosforanalysen skal foretages efter Olsen P-metoden. 
Prøveudtagningen skal indtegnes på markkort, og der skal være en entydig sammenhæng mellem 
udtagningssted på markkortet og analyseresultat på analyseattesten. Analyseattest og markkortet skal 
kunne forevises på forlangende i forbindelse med kontrol. 
Stk. 2. Jordbrugsvirksomhedens gennemsnitlige fosfortal beregnes som det vægtede gennemsnit af 
markernes gennemsnitlige fosfortal baseret på samtlige af jordbrugsvirksomhedens jordprøver fra den 
seneste prøvetagning på markerne, som er taget senest 31. marts i den efterfølgende planperiode. . 
Stk. 3. Fosforlofterne kan hæves i henhold til følgende kriterier: 
1) Fosforloftet kan hæves med 1 kg fosfor pr. hektar harmoniareal for hver påbegyndt 0,5 Pt enheder 
under Pt 4,0 i intervallet 3,0-4,0. 
2) Fosforloftet hæves med yderligere 2 kg fosfor pr. hektar harmoniareal for hver påbegyndt 0,25 Pt 
enheder under Pt 3,0. 
Stk. 4. Fosforloftet kan maksimalt hæves med 14 kg fosfor pr. hektar harmoniareal pr. planperiode, og 
det korrigerede fosforloft må ikke overstige 45 kg fosfor pr. hektar harmoniareal pr. planperiode, jf. dog 
stk. 5. Stk. 5. På jordbrugsvirksomheder med marker med JB-nr. 11 eller 12 korrigeres forøgelsen af 
fosforloftet, jf. stk. 1, med en faktor fastsat som antal hektar af jordbrugsvirksomhedens harmoniarealer, 
som ikke er marker med JB-nr. 11 eller 12, divideret med det samlede harmoniareal. 
Beregning af mængden af gødning til rådighed for tildeling på harmoniarealer 
§ 21. Mængden af gødning til rådighed for tildeling, jf. § 14, stk. 1, og § 16, stk.1, beregnes ud fra 
den producerede mængde korrigeret for lagerforskydninger primo og ultimo i den pågældende 
planperiode samt den mængde, der er afgivet og modtaget i løbet af planperioden, således som dette 
opgøres efter reglerne i bekendtgørelse om jordbrugets anvendelse af gødning. Gødning afsat af 
udegående dyr medregnes som tildelt, såfremt det afsættes på harmoniarealer. 
Stk. 2. Harmoniarealer opgøres for hver planperiode. Hvis der er stor afstand fra harmoniarealerne til 
opbevaringsanlægget for husdyrgødningen, kan tilsynsmyndigheden kræve dokumentation for, at 
arealerne reelt indgår i fordelingen af husdyrgødningen. Såfremt der på et areal alene udbringes 
kunstgødning eller bioaske, kan den ansvarlige for driften vælge, at arealet ikke skal medregnes som 
harmoniareal. 
Stk. 3. Mængden af udbragt fosfor i kunstgødning og bioaske på harmoniarealerne beregnes som den 
udbragte mængde fosfor i kunstgødning og bioaske på hele jordbrugsvirksomheden, jf. dog stk. 4. 
Stk. 4. En jordbrugsvirksomhed kan fratrække følgende mængder af fosfor fra kunstgødning og 
bioaske, der er tildelt på arealer, som ikke medregnes som harmoniarealer, i virksomhedens forbrug af 
fosfor: 
1) For kunstgødning og bioaske, som er tildelt i væksthuse, planteskoler, lukkede systemer, 
planteskolekulturer og containerpladser, vedplanter o.lign. fastsættes den mængde fosfor, som kan 
fratrækkes ved beregningen af den tildelte mængde fosfor, som det dyrkede areal angivet i hektar med 
mindst to decimaler ganget med fosfornormen for den pågældende afgrøde under anvendelse af de fosfornormer, der fremgår af bekendtgørelse om jordbrugets anvendelse af gødning for den pågældende 
planperiode. 
2) For kunstgødning og bioaske, som er forbrugt ved dyrkning af mindst fire hold grøntsager på friland på 
samme areal inden for samme planperiode, fastsættes den mængde fosfor, som kan fratrækkes ved 
beregningen af den tildelte mængde fosfor, som det dyrkede areal angivet i hektar med mindst to 
decimaler ganget med en fosfornorm på 60 kg fosfor pr. hektar pr. planperiode. 
3) For fosfor tildelt på arealer i skove, som er omfattet af definitionen af afgrødekode 581-588, 591-594 
eller 602-605, fastsættes den mængde fosfor, som kan fratrækkes ved beregningen af den tildelte mængde 
fosfor, som det dyrkede skovareal angivet i hektar med mindst to decimaler ganget med fosfornormen for 
den pågældende afgrøde under anvendelse af de fosfornormer, der fremgår af bekendtgørelse om 
jordbrugets anvendelse af gødning for den pågældende planperiode. En jordbrugsvirksomhed, der i en 
eller flere af de fem forudgående planperioder ikke har benyttet muligheden i 1. pkt., kan fratrække det 
dyrkede skovareal, der ifølge den gødningsplanlægning, som jordbrugsvirksomheden har indberettet i 
medfør af reglerne i bekendtgørelse om jordbrugets anvendelse af gødning, er omfattet af definitionen af 
afgrødekode 581-588, 591-594 eller 602-605, i planperioden og i de forudgående planperioder, hvor 
fradragsmuligheden ikke er benyttet, angivet i hektar med mindst to decimaler ganget med fosfornormen 
for den pågældende afgrøde under anvendelse af de fosfornormer, der fremgår af bekendtgørelse om 
jordbrugets anvendelse af gødning for den pågældende planperiode. 
4) For fosfor tildelt på arealer med afgrøder, som er omfattet af en kvælstofnorm eller en fosfornorm, jf. 
bekendtgørelse om jordbrugets anvendelse af gødning, og som ikke er omfattet af nr. 1-3, fastsættes den 
mængde fosfor, som kan fratrækkes ved beregningen af den tildelte mængde fosfor som den forbrugte 
mængde fosfor fra kunstgødning og bioaske på de pågældende arealer, bortset fra arealer omfattet af nr. 1-
3. Det forudsættes, at den tildelte mængde fosfor i kunstgødning og bioaske er fordelt ensartet på hele 
arealet med afgrøder, som er omfattet af en kvælstofnorm eller en fosfornorm, jf. tabel 1, bilag 1, til 
bekendtgørelse om jordbrugets anvendelse af gødning, herunder på virksomhedens harmoniarealer. Kapitel 4 
Administrative bestemmelser 
§ 22. Kommunalbestyrelsens afgørelser efter denne bekendtgørelse kan ikke påklages til anden 
administrativ myndighed. 
§ 23. Miljøstyrelsen kan dispensere fra reglerne i §§ 4-21 til forsøgs-, test-, udviklings- og 
demonstrationsprojekter med henblik på udvikling af miljøteknologi og teknikker og metoder til 
landbrugsdrift. 
Stk. 2. En dispensation efter stk. 1 bortfalder, hvis den ikke er udnyttet inden 6 år efter, at 
dispensationen er meddelt. Hvis en del af dispensationen ikke er udnyttet, bortfalder dispensationen for 
denne del. 
Stk. 3. En dispensation anses for udnyttet, når det ansøgte faktisk er gennemført. 
Kapitel 5 
Straffebestemmelser 
§ 24. Medmindre højere straf er forskyldt efter den øvrige lovgivning, straffes med bøde den, der 
1) anvender gødning i strid med § 4, stk. 1, § 5, § 6, stk. 1-3, § 7, stk. 1-7, § 8, stk. 1 og 2, § 9, stk. 1-4, 6- 
7 eller 10, stk. 12 eller stk. 15-17, eller § 10, stk. 1-5, 7-9 eller 11, 
2) undlader at dokumentere og opbevare dokumentation i henhold til § 7, stk. 8 eller 9, § 8, stk. 4 eller 5, 
§ 9, stk. 8, 9 eller 11, 3. og 4. pkt., eller stk. 19, § 14, stk. 2, § 15, stk. 11, § 17, stk. 4, eller § 19, stk. 3, 
3) overtræder vilkår i dispensationer meddelt efter § 23, stk. 1, 
4) undlader at efterkomme påbud eller forbud efter § 12, stk. 1, 
5) har et beregnet organisk kvælstofarealkrav eller fosforarealkrav, der overstiger 
jordbrugsvirksomhedens harmoniareal, jf. § 14, stk. 1, og § 16, stk. 1, 1. pkt., 6) undlader at afgive oplysninger om den overførte mængde fosfor i organisk gødning eller bioaske eller 
om den organiske gødnings fosforloft, jf. § 19, stk. 1, 
7) afgiver oplysninger om den organiske gødnings fosforloft i strid med § 19, stk. 2, eller 
8) overtræder vilkår fastsat i medfør af § 15, stk. 6, jf. bilag 2, nr. 3-10. 
Stk. 2. Straffen kan stige til fængsel i indtil 2 år, hvis overtrædelsen er begået forsætligt eller ved grov 
uagtsomhed, og hvis der ved overtrædelsen er 
1) voldt skade eller fremkaldt fare for skade på natur, dyr, planter, landskaber eller mennesker, eller de 
øvrige interesser, som lov om husdyrbrug og anvendelse af gødning m.v. tilsigter at beskytte, jf. § 1 i lov 
om husdyrbrug og anvendelse af gødning m.v., herunder luft, vand, jord og undergrund, eller 
2) opnået eller tilsigtet en økonomisk fordel for den pågældende selv eller andre, herunder ved 
besparelser. 
Stk. 3. Der kan pålægges selskaber m.v. (juridiske personer) strafansvar efter reglerne i straffelovens 
5. kapitel. 
Administrative bødeforelæg 
§ 25. Skønnes en overtrædelse af § 14, stk. 1, § 16, stk. 1, 1. pkt., eller § 19, stk. 2, ikke at medføre 
højere straf end bøde, kan Landbrugsstyrelsen i et bødeforelæg tilkendegive den pågældende, at sagen 
kan afgøres uden retssag, såfremt denne erklærer sig skyldig i overtrædelsen og erklærer sig rede til 
inden for en nærmere angiven frist at betale en bøde som angivet i bødeforelægget. 
Stk. 2. Retsplejelovens § 834, stk. 1, nr. 2 og 3, og stk. 2, og § 752, stk. 1, om krav til indholdet af et 
anklageskrift og om, at en sigtet ikke er forpligtet til at udtale sig, finder tilsvarende anvendelse på 
bødeforelæg efter stk. 1. 
Stk. 3. Vedtages bøden inden den givne frist, bortfalder videre forfølgning. 
Stk. 4. Stk. 1-3 finder også anvendelse på overtrædelser, som er sket i planperioderne 2020/2021 og 
2021/2022. Kapitel 6 
Ikrafttrædelses-, ophævelses- og overgangsbestemmelser 
§ 26. Bekendtgørelsen træder i kraft den 1. august 2023, jf. dog stk. 2. 
 Stk. 2. § 8, stk. 2, træder i kraft den 1. august 2024. 
§ 27. Bekendtgørelse nr. 1142 af 10. juli 2022 om jordbrugsvirksomheders anvendelse af gødning 
ophæves. 
Stk. 2. § 27, stk. 1, nr. 5, § 32, stk. 4, og bilag 2 i bekendtgørelse nr. 1142 af 10. juli 2022 om 
jordbrugsvirksomheders anvendelse af gødning finder fortsat anvendelse for forhold, der vedrører 
planperioden 2022/2023. 
Landbrugsstyrelsen den  
Lars Gregersen/ 
Steen Bonde 
Bilag 1 
Forsuringsattest 
Oplysninger om den ansvarlige for forsuringen 
Virksomhedens navn   
Medarbejders navn   
 
Oplysninger om den ansvarlige for driften af opbevaringsanlægget 
Navn   Adresse   
 
Oplysninger om opbevaringsanlægget 
Navn eller anden identifikation   
 
Oplysninger om forsuringen 
Tidspunkt for afslutning af forsuringen   
Typen af husdyrgødning (ved blandinger oplyses typer og blandingsforhold)   
Mængden af husdyrgødning, ton   
Svovlsyrekoncentration, pct.   
Syreforbrug i alt, kg   
Syreforbrug, kg pr. ton husdyrgødning   
 
Bilag 2 
Vilkår for tilladelse til tildeling af op til 230 kg kvælstof fra organisk gødning pr. 
hektar harmoniareal, jf. § 15 
Vilkår som skal være opfyldt i den planperiode, hvor jordbrugsvirksomheden har fået tilladelse til 
tildeling af op til 230 kg kvælstof fra organisk gødning pr. hektar  
1) Jordbrugsvirksomheden skal opbevare en gødningsplan for jordbrugsvirksomhedens landbrugsareal, 
som udover de forhold, der følger af lov om jordbrugets anvendelse af gødning og om 
næringsstofreducerende tiltag og de i medfør heraf udstedte bekendtgørelser, skal indeholde følgende: 
a) en skitse, der viser de enkelte markers beliggenhed, b) oplysning om antallet af husdyr, en beskrivelse af opstaldnings- og opbevaringssystemer, herunder 
opbevaringskapaciteten for gødning, 
c) en beregning af det kvælstof og fosfor, der produceres på jordbrugsvirksomheden, 
d) en beskrivelse af eventuel gødningsbehandling og forventede egenskaber for den behandlede 
gødning, 
e) oplysning om mængde og type af husdyrgødning, som leveres uden for eller modtages på 
jordbrugsvirksomheden, 
f) oplysning om afgrødens forventede kvælstof- og fosforbehov for hver mark, 
g) en beregning på markniveau af, hvor meget kvælstof og fosfor der tilføres med gødning, 
h) angivelse af tidspunkt for tilførsel af husdyrgødning og kunstgødning og 
i) en plan for på hvilke af jordbrugsvirksomhedens harmoniarealer, der i den efterfølgende planperiode 
etableres plantedække omfattet af nr. 7, og hvilke af jordbrugsvirksomhedens harmoniarealer, der 
forventes ompløjet efter den 1. marts. 
2) Jordbrugsvirksomhedens gødningsplan skal revideres senest 7 dage efter enhver ændring. 
3) Kvælstoffikserende afgrøder må ikke dyrkes på jordbrugsvirksomhedens landbrugsareal. Dette 
gælder dog ikke afgrøder omfattet af litra a) - c). 
a) Byg/ært blandinger med udlæg, jf. litra c. 
b) Kløver/lucerne i græsmarker med under 50 pct. kløver/lucerne baseret på antallet af frø. 
c) Græs- eller cikorieudlæg med under 50 pct. kløver/lucerne baseret på antallet af frø. 4) Jordbrugsvirksomheder med afgrøder omfattet af nr. 3, litra b) og c) skal kunne dokumentere, at 
andelen af kløver/lucerne er under 50 pct. ved fremvisning af nummer på frøgræsblanding, 
indlægsseddel eller faktura for køb af frøgræsblanding. 
5) Der skal foretages kvælstof- og fosforanalyser af jordprøver fra de øverste 30 cm af jorden mindst 
hvert 4. år pr. 5 hektar på hele jordbrugsvirksomhedens harmoniareal. Analyserne af prøverne skal 
foretages af et laboratorium, der som minimum skal have et kvalitetsstyringssystem i overensstemmelse 
med standarden EN ISO/IEC 17025 eller andre tilsvarende internationalt accepterede standarder. 
Fosforanalysen skal foretages efter Olsen P-metoden. Kvælstofanalysen skal vise N-min eller Total N. 
Der skal som minimum foreligge én jordprøve for hver påbegyndt 5 hektar harmoniareal og som 
minimum én jordprøve for hver mark, som indgår i jordbrugsvirksomhedens harmoniarealer. 
Prøveudtagningen skal indtegnes på markkort, og der skal være en entydig sammenhæng mellem 
prøveudtagningssted markeret på markkortet og analyseresultat på analyseattesten. Analyseattest og 
markkort skal kunne forevises på forlangende i forbindelse med kontrol. En jordbrugsvirksomhed, som 
har udnyttet tilladelsen til at tildele organisk gødning i mængder svarende til op til 230 kg kvælstof pr. 
hektar harmoniareal i mere end 4 sammenhængende planperioder, skal for hver planperiode efter den 4. 
planperiode kunne fremvise analyseresultater for jordprøver, der er udtaget i en af de 4 forudgående 
planperioder. 
6) Arealer med græs må kun pløjes om i perioden fra 1. marts indtil 1. juni, hvorefter arealet skal tilsås 
umiddelbart og ikke senere end 3 uger efter pløjning og dyrkes med en afgrøde med et højt 
kvælstofoptag og en lang vækstsæson. Den ansvarlige for driften skal i forbindelse med indberetning af 
virksomhedens gødningsregnskab erklære, at betingelsen er overholdt. Jordbrugsvirksomheder, der 
udtages til kontrol, skal herudover på Landbrugsstyrelsens forlangende inden for 7 dage fremvise en 
erklæring til dokumentation af overholdelse af betingelsen. Vilkår som skal være opfyldt i planperioden efter den planperiode, hvor jordbrugsvirksomheden har fået 
tilladelse til tildeling af op til 230 kg kvælstof fra organisk gødning pr. hektar harmoniareal  
7) På jordbrugsvirksomheden skal der senest ved starten af den efterfølgende planperiode den 1. august 
være etableret plantedække på 80 pct. eller mere af harmoniarealet med en afgrøde med et højt 
kvælstofoptag og en lang vækstsæson. Dækningsgraden af plantedækket skal være tilstrækkelig henset 
til, hvad der er muligt at opnå på den pågældende årstid. Dækningsgraden vurderes på markniveau. Hvis 
det i forbindelse med kontrol vurderes, at dækningsgraden ikke er tilstrækkelig på en del af en mark, 
kan den del af marken, hvor afgrøden ikke har en tilstrækkelig dækningsgrad, ikke tælle med som en del 
af det etablerede plantedække, med mindre jordbrugsvirksomheden skriftligt har oplyst 
Landbrugsstyrelsen om manglerne ved dækningsgraden af plantedækket. Oplysningerne skal være givet 
til Landbrugsstyrelsen, inden Landbrugsstyrelsen har varslet, at jordbrugsvirksomheden er udtaget til 
kontrol. Muligheden kan alene anvendes 2 gange inden for en periode på 5 på hinanden følgende 
planperioder. 
8) Græs- eller cikorieudlæg skal være udlagt i silomajs eller i byg/ært eller korn til modenhed, helsæd 
eller grønkorn. 
9) Arealer med græs må tidligst ompløjes den 1. marts i den efterfølgende planperiode. Arealer med 
græsudlæg, cikorieudlæg eller græsefterafgrøder må tidligst ompløjes eller nedvisnes den 1. marts i den 
efterfølgende planperiode. 
10) I den efterfølgende planperiode må jordbrugsvirksomheden ikke både udbringe husdyrgødning i 
perioden fra den 31. august indtil den 1. marts på et areal med græs og pløje arealet. Den ansvarlige for 
driften skal i forbindelse med indberetning af jordbrugsvirksomhedens gødningsregnskab erklære, at 
betingelsen er overholdt. Jordbrugsvirksomheder, der udtages til kontrol, skal herudover på Landbrugsstyrelsens forlangende inden for 7 dage fremvise en erklæring til dokumentation af 
overholdelse af betingelsen. 
Officielle noter 
1) Bekendtgørelsen indeholder bestemmelser, der gennemfører dele af Rådets direktiv 91/676/EØF af 12. december 1991 om 
beskyttelse af vand mod forurening forårsaget af nitrater, der stammer fra landbruget, EF-Tidende 1991, nr. L 375, side 1, som 
senest ændret ved Europa-Parlamentets og Rådets forordning (EF) nr. 2008/1137 af 22. oktober 2008 om tilpasning til Rådets 
afgørelse 1999/468/EF af visse retsakter, der er omfattet af proceduren i traktatens artikel 251, for så vidt angår 
forskriftsproceduren med kontrol - Tilpasning til forskriftsproceduren med kontrol - Del 1, EU-Tidende 2008, nr. L 311, side 
1, dele af Kommissionens gennemførelsesafgørelse, (EU) 2020/1074 af 17. juli 2020 om indrømmelse af en undtagelse på 
anmodning af Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, 
der stammer fra landbruget (meddelt under nummer C (2020) 4821), EU-Tidende, nr. L 234, side 29-35, dele af Europa-
Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske 
foranstaltninger, EF-Tidende 2000, nr. L 327, side 1, som ændret senest ved Kommissionens direktiv 2014/101/EU af 30. 
oktober 2014 om ændring af Europa-Parlamentets og Rådets direktiv 2000/60/EF om fastlæggelse af en ramme for 
Fællesskabets vandpolitiske foranstaltninger, EU-Tidende 2014, nr. L 311, side 32, dele L 311, side 32, dele af Rådets direktiv 
86/278/EØF af 12. juni 1986 om beskyttelse af miljøet, navnlig jorden, i forbindelse med anvendelse i landbruget af slam fra 
rensningsanlæg, EF-Tidende 1986, nr. L 181, side 6, som senest ændret ved Europa-Parlamentets og Rådets forordning (EF) 
nr. 219/2009 af 11. marts 2009 om tilpasning til Rådets afgørelse 1999/468/EF af visse retsakter, der er omfattet af proceduren 
i traktatens artikel 251, for så vidt angår forskriftsproceduren med kontrol - Tilpasning til forskriftsproceduren med kontrol - 
Del To, EU-Tidende 2009, nr. L 87, side 109, dele af Europa-Parlamentets og Rådets direktiv 2010/75/EU af 24. november 
2010 om industrielle emissioner (integreret forebyggelse og bekæmpelse af forurening), dele af Europa-Parlamentets og 
Rådets direktiv 2011/92/EU af 13. december 2011 om vurdering af visse offentlige og private projekters indvirkning på 
miljøet, EU-Tidende 2012, nr. L 26, side 1, som ændret ved direktiv 2014/52/EU af 16. april 2014 om ændring af direktiv 
2011/92/EU om vurdering af visse offentlige og private projekters indvirkning på miljøet, EU-Tidende 2014, nr. L 124, s. 1, 
dele af Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EF-Tidende 1992, nr. 
L 206, side 7, som ændret senest ved Rådets direktiv 2013/17/EU af 13. maj 2013 om tilpasning af visse direktiver vedrørende 
miljø på grund af Republikken Kroatiens tiltrædelse, EU-Tidende 2013, nr. L 158, side 193 og dele af Europa-Parlamentets og 
Rådets direktiv 2009/147/EF af 30. november 2009 om beskyttelse af vilde fugle, EU-Tidende 2010, nr. L 20, side 7, som 
ændret senest ved Rådets direktiv 2013/17/EU af 13. maj 2013 om tilpasning af visse direktiver vedrørende miljø på grund af Republikken Kroatiens tiltrædelse, EU-Tidende 2013, nr. L 158, side 193. Bekendtgørelse nr. 1324 af 15. november 2016 om 
erhvervsmæssigt dyrehold, husdyrgødning, ensilage m.v., som denne bekendtgørelse afløser, har som udkast været notificeret 
i overensstemmelse med Europa-Parlamentets og Rådets direktiv 2015/1535/EU om en informationsprocedure med hensyn til 
tekniske forskrifter samt forskrifter for informationssamfundets tjenester (kodifikation). 
 